Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË MËRKURE, 11 SHTATOR 2013


PROCESVERBAL

  SEANCËN E DREJTON

KRYETARI I Kuvendit 

     ZOTI ILIR META
(Seanca filloi në orën 18:10)

Rendi i ditës:

 

1. Miratimi i procesverbaleve të seancave plenare të datave 9 dhe 10 shtator 2013. 

 

2. Miratimi i programit politik dhe i përbërjes së  Këshillit të Ministrave. 
-  (Paraqitja e Programit Politik dhe i përbërjes së Këshillit të Ministrave nga  Kryeministri i emëruar z. Edi Rama).

Ilir Meta – Të nderuar kolegë deputetë,

I nderuar zoti Kryeministër,

Të nderuara zonja ministre dhe zotërinj ministra,

Të nderuar ambasadorë dhe përfaqësues të Trupit Diplomatik,

Të nderuar të ftuar, zonja dhe zotërinj,

Fillojmë seancën plenare të ditës së sotme, e cila si çështje kryesore ka prezantimin e programit politik dhe të përbërjes së Këshillit të Ministrave, si edhe të dekreteve të Presidentit të Republikës, të cilat janë përpara jush.

Përpara se të vazhdojmë me rendin e ditës, për të cilin kemi zhvilluar disa takime pune me kryetarët e grupeve parlamentare, do të ftoja deputetin, zotin Ridvan Bode, i cili, sipas sekretarisë, ndodhet në Kuvend, për të bërë betimin. Une do të lexoj tekstin e betimit dhe zoti Bode do të betohet:

“Betohem me nderin tim se do të kryej me ndërgjegje detyrën si deputet i popullit në Kuvend, do të përfaqësoj denjësisht popullin, do t’i bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të punoj me të gjitha fuqitë e mia për përparimin e atdheut dhe mirëqenien e popullit tim.”

Ridvan Bode – Betohem!

Ilir Meta – Faleminderit!

 Përpara se të vijojmë me paraqitjen e programit dhe të përbërjes së Këshillit të Ministrave do të kërkoja që të miratojmë procesverbalet e seancave të para plenare të datave 09.09.2013 dhe 10.09.2013.

Ka ndonjë vërejtje për procesverbalet?  Nuk ka.

Miratohen.

Faleminderit!

Përpara se t’i jap fjalën Kryeministrit të ri të Republikës së Shqipërisë, zotit Edi Rama, dua të sqaroj se do të kemi të gjithë kohën, deri nesër në orën 20:00, për të dorëzuar pyetjet lidhur me programin, në mënyrë që qeveria të ketë kohë të përgatitet për të kthyer përgjigjet. 

Njëkohësisht, seanca që do të fillojë me përgjigjet e pyetjeve dhe më pas do të vijojë, sipas Rregullores, me debatin, do të hapet në orën 10:00 të ditës së shtunë. Në rast se ka mirëkuptim nga grupet parlamentare, mund ta fillojmë edhe më shpejt, ndoshta në orën 9:00. Megjithatë do t’i ftoja kryetarët e grupeve parlamentare, sipas traditës, që të paraqesin listën e diskutantëve pranë shërbimeve të Kuvendit.

Kam kënaqësinë dhe nderin të ftoj zotin Edi Rama, Kryeministrin e ri të Republikës së Shqipërisë, për të paraqitur programin dhe përbërjen e Këshillit të Ministrave, të dekretuara sot nga Presidenti i Republikës, zoti Bujar Nishani.

Edi Rama – Faleminderit!

Si sot, në të njëjtën datë, 11 shtator, viti 2001, një kërpudhë tymi, e zezë, me bisht të zjarrtë, u ngrit befasisht në qiellin e botës dhe e zaptoi të tërin. Mbiu dhunshëm duke çelur një gropë të madhe gjaku e hiri mu në zemrën e botës së lirë, ku ne të gjithë jetojmë, pavarësisht dallimeve tona.

I zu vendin me pahirin më të madh, që mendja mund të rrokë, dy kullave binjake (godinave më të larta të Amerikës) dhe duke qëlluar Amerikën nga lartësia marramendëse e një urrejtjeje gjakatare, goditi rrufe krejt botën tonë.

Qysh atë ditë, bota jonë s’është më ajo pa armiq që njihnim pas Luftës së Ftohtë; s’është as ajo me armiqtë që historia e saj ka njohur gjatë Luftës së Parë apo të Dytë Botërore. Jetojmë në një luftë të re, ndoshta më e frikshmja deri më sot për nga natyra e armikut, për nga format perverse të shfaqjes së tij, herë si profet e herë si ushtar, herë si tribun e herë si diktator, herë si martir e herë si turmë. Të vrarët e 11 shtatorit janë edhe të vrarët tanë. Të vrarët në çdo front të kësaj lufte, janë edhe të vrarët tanë. Edhe të vrarët e 21 gushtit prej armëve kimike në Siri janë edhe të vrarët tanë. 

Kjo është një luftë, që, për aq sa na takon, në shkallën shumë modeste të madhësisë e të peshës sonë gjeografike apo ushtarake, ka qenë dhe do të mbetet edhe lufta jonë.

Ne do të jemi krah për krah Amerikës dhe çdo aleance që Shtetet e Bashkuara do të ngrenë, në çdo front ku kjo luftë mund ta kërkojë, kundër çdo forme perverse të shfaqjes së këtij armiku të pamëshirshëm të lirisë, demokracisë, bashkëjetesës paqësore të besimeve dhe etnive, sepse ky armik ka dalë nga errësira më e thellë e barkut të urrejtjes njerëzore, jo për të vrarë e goditur një vend apo një popull më vete, por për të shkatërruar çnjerëzisht mbarë botën e lirë dhe krejt ekzistencën tonë kështu siç e duam në këtë botë, ku liria s’është dot e përhershme nëse mbrojtja e lirisë s’është e përditshme.

Ja pse dua ta përsëris sot që në krye të kësaj fjale dhe nën të gjithë peshën e përgjegjësisë që ndiej ndaj Shqipërisë e shqiptarëve këtu, në këtë foltore, atë që pas barbarisë kimike të 21 gushtit mbi fëmijë, gra, pleq e burra të pafajshëm të popullit sirian, kemi thënë njëzëri, si unë dhe si paraardhësi im dje në detyrë, se:

“Shqipëria mbështet pa asnjë ngurrim, çdo vendim që Presidenti i Shteteve të Bashkuara të Amerikës do të marrë në frontin e kësaj lufte globale dhe, pa asnjë fije dyshimi edhe çdo ndërhyrje ushtarake që Shtetet e Bashkuara mund ta shohin të udhës të ndërmarrin për të ndëshkuar Kasapin e Damaskut.”

I nderuar zoti Kryetar i Kuvendit,

Të nderuar hirësi klerikë,

Të nderuar shkëlqesi ambasadorë,

Të nderuara deputete e deputetë,

Të nderuara zonja e zotërinj të ftuar,

Fort të dashur qytetarë dhe bashkatdhetarë kudo që jeni,

Dalëngadalë po bëhet çerek shekulli, prej dhjetorit të vitit 1990, kur Shqipëria rinisi udhëtimin e ndërprerë forcërisht drejt Perëndimit. Qysh atëherë s’ka fije dyshimi se kanë ndryshuar shumë gjëra, falë lirisë; falë energjisë së jashtëzakonshme dhe dhuntive të njerëzve të zakonshëm të këtij vendi. Falë, pse jo, edhe atyre punëve të mira që, të zgjedhur apo drejtues e punonjës në çdo nivel, kanë bërë në tërë këto vite në detyra shtetërore, përgjatë një rrugëtimi për ndërtimin e shtetit demokratik, që rezultoi shumë herë më i vështirë se çfarë e parafytyronim në çastin magjik të shembjes së regjimit komunist dhe të thirrjes gjithëpopullore: “E duam Shqipërinë si gjithë Europa!”.

S’ka dyshim se, kur sheh mbrapa, jo pak gjëra kanë ndryshuar aq shumë, sa duket sikur s’kanë ekzistuar kurrë, siç i mbajmë mend, por s’ka dyshim se edhe jo të gjitha ndryshimet i kanë ardhur për mirë trupit, shpirtit, mendjes, kujtesës dhe imagjinatës së Shqipërisë, që rrugëton për t’u ribashkuar me Europën. Ashtu sikundër, s’ka dyshim, besoj, se ndër gjërat që nuk kanë ndryshuar, qysh nga ora e atij dhjetori historik, mbetet aspirata e papërmbushur e njerëzve të zakonshëm të këtij vendi për demokracinë e çdo dite; për cilësinë, forcën, qëndrueshmërinë që ka demokracia e sanksionuar në Kushtetutën e Shqipërisë, që duhet t’i sigurojë liritë e të drejtat qytetarit shqiptar; që duhet të mbrojë interesin kombëtar, publik e vetjak të tij; që duhet të garantojë sigurinë dhe pronën e tij.

Jo liria që e kishin fituar në dhjetor; jo pluralizmi që e kishin garantuar që në marsin e parë pas Lëvizjes së Dhjetorit; jo rruga drejt Bashkimit Europian dhe NATO-s, që populli i tërë e kishte zgjedhur në orën e parë të lirisë, dhe të gjitha partitë e kishin miratuar pa ekuivok në programe, por pikërisht, aspirata për demokracinë e çdo dite, çoi në revolucionin me votë të marsit të dytë të lirisë, në vitin 1992. Po kjo aspiratë, e pandryshuar në thelb, sepse e papërmbushur në kohë, i çoi shqiptarët drejt kutive të votimit edhe më 23 qershor.

E njëjta aspiratë për demokracinë, që duhet të funksionojë për qytetarin përmes institucioneve në shërbimin e tij; e njëjta domosdoshmëri mirëfilli jetike për shtet, që mbron jetën dhe pronën e qytetarit; e njëjta nevojë që ligjet të mos jenë letra, rregullat të mos vlejnë vetëm për më të dobëtit, suksesi i fëmijëve të mos varet nga mbiemri, vendi i punës të mos lidhet me biografinë apo dialektin, liria e tubimit të mos paguhet me bukën e gojës; e njëjta shtysë e brendshme për të rivënë në vend dinjitetin e nëpërkëmbur nga vrasjet e përqeshura, dokrrat e pambarimta, dështimet e pashembullta; e njëjta revoltë në zemër për sukseset imagjinare, gënjeshtrat shumëvjeçare, dyfytyrësinë spektakolare; po edhe e njëjta ndjenjë përgjegjësie për të tatëpjetën e rrënimit të vendit dhe rrënimin e imazhit të Shqipërisë në sytë e botës e të miqve ndërkombëtarë, bënë që njerëzit e zakonshëm të këtij vendi t’i japin jetë paqësisht me votë ndryshimit të dytë të jashtëzakonshëm politik në këto dy dekada liri.

Përsëri, edhe një herë, aspirata e papërmbushur për demokracinë e çdo dite, bashkoi në kutitë e votimit Veriun me Jugun, socialistë me demokratë, aktivistë me indiferentë; solli në rrugën drejt zgjedhjeve shumë gra e të rinj, por edhe shumë familje emigrantësh në kërkim të kohës së mirë të atdheut. Ajo vuri në jetë një proces elektoral që, me gjithë institucionet groteske dhe prirjen tradicionale të pushtetit për të manipuluar rezultatin, ishin aty, u kthye në erën imponuese të një ndryshimi të paqtë, por radikal.

Së fundi, njësoj si në marsin e vitit 1992, Shqipëria nuk u nda në dy blloqe nga një diferencë e vogël, por u bë bllok masiv për të vulosur me votë të lirë një ndryshim historikisht të domosdoshëm dhe absolutisht të pakontestueshëm për të ardhmen e saj.

Këtë pasqyrë të historisë së re, nuk dua t’ua vendos përpara të humburve të 23 qershorit. S’është as qëllimi im sot dhe as vizioni im për qeverisjen e katër vjetëve të ardhshëm, që të marrim kohën e punëve të panumërta të qeverisë dhe kohën e shqiptarëve, që na votuan për shumë punë e pak fjalë, duke i bërë karshillëk opozitës.

Unë besoj se shqiptarët na votuan, ndër të tjera, edhe për t’i dhënë fund atij karshillëku banal ndaj opozitës, që mori jetë për vite me radhë në këtë foltore dhe në këtë sallë.

Pasqyra e historisë së re na vlen në radhë të parë ne, fituesve, për të mos e harruar asnjë çast se thellësinë e fitores së 23 qershorit, njësoj si atë të marsit të vitit 1992, nuk e përcaktoi dëshira për t’u ndërruar njerëzve vendet në këto karrige, as dëshira për të ndërruar kryeministrat e ministrat apo partitë e djathta e të majta me njëra-tjetrën në pushtet. Jo! Përmasën historike të fitores sonë e përcaktoi domosdoshmëria historike për të ndryshuar rrënjësisht Shqipërinë, duke nisur pa dyshim nga ndryshimi i modelit të qeverisjes.

Ja pse unë sot vij për ta marrë detyrën e lartë me ndjenjën e një përuljeje që ndoshta, nuk do ta kisha pasur kaq të thellë pas një fitoreje të zakonshme në përmasë e në përmbajtje.

Ja pse vij me vullnetin për ta mbajtur larg nga kjo shumicë e re qeverisëse në këtë sallë, çdo ndjenjë triumfalizmi, çdo shfaqje arrogance ndaj pakicës, çdo shprehje mendjelehtë të inercisë në rrugën e vjetër të përbuzjes ndaj përfaqësuesve të opozitës.

Ja pse vij i përgatitur për t’i thënë opozitës, drejtpërdrejtë në sy se, marr sot përsipër përgjegjësinë të sigurojmë që asgjë, që neve vetë na u mohua deri dje në opozitë për shkak të qeverisë së vjetër, nuk do t’i mungojë më tej opozitës për faj të qeverisë së re.

Unë besoj se, në fund të fundit, cilësia e bashkëjetesës demokratike të çdo dite nuk varet assesi nga fakti nëse biem ose jo dakord, por nga mënyra se si e jetojmë mosdakordësinë, duke u dëgjuar edhe pa rënë dakord apo duke u sharë pa u dëgjuar, duke respektuar te njëri-tjetri kundërshtarin në respekt të vetes apo duke parë te njëri-tjetri armikun në dëm të vetes, duke ndërtuar me durim kulturën e gjithëpërfshirjes apo duke ushqyer sa herë të vijë rasti dhe të ndizet mikrofoni traditën e ndasisë. Në fund vendos gjithnjë shumica, po është cilësia e bashkëjetesës ajo që ndryshon.

Me këtë besim dhe në respekt të çdo zgjedhësi të pakicës, unë e ftoj dhe e mbështes Kryetarin e Kuvendit që të vigjilojë me paanësi nga lartësia detyruese e funksionit që mban, për të mos lejuar vazhdën tradicionale të nëpërkëmbjes brutale të opozitës në këtë sallë.

Jam i bindur se me zgjedhjen e tij dje në krye të Kuvendit të Shqipërisë koha e ndërhyrjeve pa vend, fyerjeve pa shkak, batutave pa shije nga ajo lartësi drejt deputetëve në sallë dhe publikut në ekran ka perënduar përgjithnjë. Ky është një lajm i mirë për të gjithë. Në radhë të parë për opozitën. Ashtu siç duhet të jenë të gjithë të bindur se është këputur përgjithnjë shiriti i pambarimtë i fjalimeve kryeministrore pa fillim e pa fund. Ka perënduar koha kur kryeministri ndërhynte pas çdo deputeti të opozitës me librin e shtëpisë së tjetrit në dorën e tij. Edhe ky është një lajm i mirë për të gjithë, sidomos për opozitën.

Si për ironi të fatit të vet, Partia Demokratike po fillon jetën opozitare me një kryetar që nuk e ka deputet, por Kryetar Bashkie të Tiranës. A nuk ngjan pak sikur të gjitha mallkimet dhe ofendimet që nuk ia ka kursyer deri dje, nga kjo foltore opozitës, pa lider apo liderit pa legjitimitet të opozitës, i janë kthyer pa kursim në një mallkim që e ka lënë sot si pa kokë? Sidoqoftë, kjo nuk mund të bëhet çështja jonë. Ne nuk kemi ardhur në këtë Kuvend për t’i kërkuar opozitës ku e ka kokën, po për t’i ngritur kokën lart Shqipërisë.

Një milion njerëzit që i dhanë jetë kësaj shumice të re, nuk votuan për të na ndarë këtu në fitues dhe në humbës, por për të mos mbetur ata vetë të humburit në inercinë e një lirie të zhveshur prej kuptimit të saj; një lirie ku në vend të demokracisë së çdo dite, njeriut të zakonshëm i kanë mbetur egërsia, pasiguria, padrejtësia që çdo ditë sjell me vete; familjes së zakonshme i ka mbetur ankthi që rritet përreth nga varfëria, papunësia, grabitjet dhe vrasjet. 
Shqipërisë së zakonshme i ka mbetur vala e një shkatërrimi epokal mu në kurrizin e vet, (Ndërhyrje pa mikrofon nga deputetët e Grupit Parlamentar të PD-së.) 

... që përpin përditë tokë buke, shtretër lumenjsh, pyje, plazhe, kodra, monumente kulture, si të luhej një film i projektuar nga armiqtë më të betuar të këtij vendi.
(Ndërhyrje pa mikrofon nga deputetët e Grupit Parlamentar të PD-së.) 

Ne jemi votuar në këtë vend për t’i dhënë lirisë së njeriut, familjes, atdheut, kuptimin jetik të demokracisë së çdo dite dhe bashkëjetesës mes shqiptarëve, cilësinë demokratike të respektit të shumicës për pakicën.
(Ndërhyrje pa mikrofon nga deputetët e Grupit Parlamentar të PD-së.) 

Ne besojmë se zanafilla e kësaj përpjekjeje është e do të mbetet këtu, në këtë sallë, ku lirisë për të folur, replikuar e votuar, do t’i japim për katër vjet me radhë kuptimin e demokracisë parlamentare, si shëmbëlltyra e prekshme e demokracisë në tërësi.
(Ndërhyrje pa mikrofon nga deputetët e Grupit Parlamentar të PD-së.) 

Do ta bëjmë këtë duke dëgjuar me vëmendje të madhe çdo qëndrim të opozitës, duke e respektuar atë me respektin më të madh për veten, duke i krijuar asaj vijimësisht hapësira për t’u bërë pjesë e vendimeve të këtij Kuvendi.
(Ndërhyrje pa mikrofon nga deputetët e Grupit Parlamentar të PD-së.) 

Por duhet të jetë e qartë për të gjithë:

Ne do t’ju dëgjojmë, por do të udhëheqim.

Ne do të dialogojmë, por do të marrim vendime. 
Ne do të kërkojmë konsensuse sa më të gjera, por do të qeverisim me vlerat dhe me bindjet tona të shpallura.

Vlerat tona janë këto:

Liria e njerëzve dhe e konkurrencës, pa asnjë diskriminim e kufizim politik, në funksion të meritës.

Përgjegjësia e gjithkujt përpara vendit dhe ligjit, në funksion të një shoqërie, ku të drejtat e secilit nuk ndahen nga detyrimet ndaj komunitetit.

Solidaritetin e më të dobëtit, në funksion të një bashkëjetese, ku barazia e mundësive s’mund të mjaftojë pa drejtësinë sociale.

Bindja jonë është kjo: Shqipëria meriton më shumë. Shqipëria nuk meriton korrupsionin (Ndërhyrje pa mikrofon nga deputetët e Grupit Parlamentar të PD-së.) 

... dhe kriminalitetin që e kanë lidhur këmbë e duar dhe po e mbysin. Ajo nuk meriton as renditjen në fund të çdo tabele ndërkombëtare për standardet e jetës së shqiptarëve dhe të shërbimeve publike për qytetarët e saj. 
(Ndërhyrje pa mikrofon nga deputetët e Grupit Parlamentar të PD-së.) 

Po ashtu, as imazhin e rënduar, si mos më keq, në tërë këto vite, kryekreje prej pushtetesh që kanë ndërruar ngjyrë e jo natyrë, radhë e jo zakon, vend e jo model. Nuk i meriton Shqipëria këto. 
(Ndërhyrje pa mikrofon nga deputetët e Grupit Parlamentar të PD-së.) 

Shqipëria meriton më shumë, sepse ka gjithçka i duhet, që ky popull të jetojë në një ekonomi normale, në një shoqëri të sigurt dhe në një vend të denjë mes të barabartësh në tryezën e familjes së bashkuar europiane.
(Deputetët e Grupit Parlamentar të PD-së vazhdojnë të ndërhyjnë dhe pastaj largohen nga salla.)

 Shqiptarët meritojnë më shumë, sepse mund të bëjnë shumë më tepër, nëse ai që flet, vendos dhe vepron në emër të tyre dhe jo të shoh vetëm interesat e punët e veta; nëse ai që qeveris, nuk i ndan dhe nuk i përçan për t’i sunduar, por i drejton me forcën bashkuese të shembullit; nëse ai që bën dhe miraton ligje e rregulla nuk është shkelësi i parë i tyre, por i pari, që ligjeve dhe rregullave u nënshtrohet pa kushte.

Ne jemi këtu për të bërë për Shqipërinë atë që atdheu ynë dhe bashkëqytetarët tanë pa dallim, meritojnë në katër vjetët e ardhshëm. 
Vizioni ynë është një Rilindje Shqiptare.

Misioni ynë është të ecim më shpejt, për të ndërtuar Shqipërinë e Gjeneratës Tjetër.

Funksioni ynë është mirëqeverisja për të përmbushur zotimet tona, duke vënë në jetë, me kurajë e vendosmëri politika të reja dhe duke i dhënë jetë, një kulture të re të ushtrimit të pushtetit.

Zonja dhe Zotërinj,

Anomalia e tranzicionit ekskluzivisht shqiptar të pushteteve në rast rotacioni, krijoi qysh prej 23 qershorit një vakum shumë problematik. Inercia e keqqeverisjes u kthye në një sprint vendimesh, privatizimesh dhe shpërblimesh, pa asnjë të drejtë morale, pa asnjë legjitimitet politik dhe pa asnjë sens etik.

Me legjitimitetin e pushtetit moral të popullit sovran, ne kemi kërkuar publikisht, qysh në fillim, seriozitet dhe vetëpërmbajtje nga ana e qeverisë në ikje. Kemi paralajmëruar anulimin e çdo vendimi që do t’i binte ndesh këtij legjitimiteti dhe vetë interesave të publikut. Fatkeqësisht, zëri i arsyes sonë ka rënë në vesh të shurdhër dhe fatura e cenimit të interesit publik në këta muaj ka qenë shumë e lartë. Por, fatmirësisht, koha e ndërmjetme ka mbaruar dhe është koha jonë të fillojmë punën, për të lidhur fjalët me veprat. Dua të jem i qartë në këtë pikë për raportin e shumicës së re dhe të qeverisë sonë, me dëmet e kohës që iku:

Ne nuk kemi mandat për të harruar krimet e pa gjykuara që janë bërë. 
(Duartrokitje)

Mandati ynë na është dhënë për të mos harruar popullin e vrarë në Gërdec, protestuesit e vrarë në bulevard, deputetin e vrarë në oborr, kryekomunarin e vrarë në rrugë apo komisarët e policisë të vrarë në krye të detyrës. Jo për t’u hakmarrë për të shkuarën, por për të mos i hyrë në hak të ardhmes; jo për të bërë politikë me drejtësinë, por për të bërë çmos që drejtësia të mos bëhet politikë; jo për të marrë rolin e prokurorëve e të gjykatësve, por për të krijuar kushtet që prokurorët dhe gjykatësit të bëjnë rolin e tyre.

Ne nuk kemi mandat për të amnistuar falje pronash që i janë grabitur popullit me vendime qeverie, apo për të njohur të drejta që pushteti u ka dhuruar në rrugë abuzive klientëve të tij. Mandati ynë na është dhënë për të bërë transparencë të plotë të të gjitha proceseve të dyshimta ose të dyshuara për korrupsion dhe krim ekonomik, me pasojë dëmtime pasurore ose cenim të interesave të publikut dhe të qytetarëve të pambrojtur. E kemi premtuar dhe do ta bëjmë deri në fund këtë transparencë të katrahurës me pasuritë publike apo me pronat private të shqiptarëve, si qeveri dhe si shumicë qeverisëse në Kuvend. Jo për të zhbërë gjithçka që është bërë, por për të mos lejuar që ç’është bërë keq për vendin apo për shqiptarët e pambrojtur, të mbetet keq dhe të përsëritet edhe më keq në dëm të vendit apo të njerëzve të pambrojtur; jo për të goditur biznesin, por për të nisur demokratizimin e ekonomisë dhe marrë në mbrojtje interesin e publikut; jo për të dekurajuar investimet e huaja me politika antiglobaliste, por për t’u dhënë fund praktikave antishqiptare të lidhjes së fatit të investimeve të huaja, me oxhakun e shtëpisë time.

Ne, Aleanca për Shqipërinë Europiane, nuk kemi mandat për t’i bërë sehir rrënimit të sistemit të drejtësisë në këtë vend. Mandati na është dhënë, qëllimisht, i blinduar nga populli sovran, deri në pragun e shumicës së cilësuar; për të bërë me vizion, kurajë e ritëm të lartë, reforma të mëdha të shtetit dhe për të mos i ngritur duart lart para popullit që kërkon drejtësi, duke u mjaftuar me shprehjen: “Prokuroria është e pavarur, gjykatat janë të pavarura”.

Sigurisht që sipas Kushtetutës së Republikës sonë, organet e drejtësisë janë të pavarura, por fati i përpjekjes për një drejtësi të drejtë varet pa dyshim edhe nga parlamenti, edhe nga qeveria, si edhe nga vetë shoqëria.

Ne do ta bëjmë Kuvendin dhe qeverinë pjesë shumë aktive të kësaj përpjekjeje, për shqiptarët, por edhe për vendin tonë në Familjen Europiane, ku s’do të ketë vend për ne në tryezën e të barabartëve, nëse s’do bëhemi të barabartë para ligjit këtu, në këtë vend.

Dora jonë e bashkëpunimit me pushtetin gjyqësor do të jetë e shtrirë pa kushte. Në katër vjetët që do të vijnë, opinioni brenda sistemit të drejtësisë do të dëgjohet me respekt për çdo vendim ose reformë që lidhet me mirëfunksionimin e prokurorisë apo gjykatave. Ne do të bëjmë çmos që t’i mbështesim organet e drejtësisë me mjete financiare e logjistike, për të përmbushur detyrimin e tyre kushtetues ndaj publikut, në kushte sa më normale. Ne nuk do të rrimë duarkryq përpara shfaqjeve të përsëritura në sallat e gjyqeve të triumfit të vrasësve të qytetarëve të pafajshëm apo të pafajësimit të killerave të policëve të vrarë në krye të detyrës; as përballë goditjeve të çekiçit të gjykatësve që ligjërojnë padrejtësira flagrante në dëm të këtij vendi dhe të shumë qytetarëve të pambrojtur, të cilët më kot kërkojnë drejtësinë tek ata gjykatës; as ndaj spirales së korrupsionit në drejtësi që gjithë këta vjet e ka tërhequr poshtë e më poshtë pushtetin gjyqësor në Shqipëri.

Shumica jonë dërrmuese ka lindur nga një emergjencë demokratike dhe adresimi i kësaj emergjence kërkon, pa dyshim, një sens shumë të fortë të së drejtës; nga organet e drejtësisë pa dyshim, por nga qeveria në radhë të parë.

Në mbrojtje të bindjes sime të hershme se, kur një vend qeveriset përmes padrejtësisë, është e kotë ta kërkosh drejtësinë në prokurori e gjykatë, dua t’ju them sot të gjithëve në këtë vend se sensi i të drejtës do të më udhëheqë në çdo vendim e veprim si kryeministri juaj.

Kam besimin më të plotë se nga i njëjti sens i së drejtës do të udhëhiqet çdo ministre dhe ministër i ri i Republikës dhe dua t’i garantoj kështu të gjithë se gabimet e mundshme në ushtrimin e një përgjegjësie kaq të madhe sa jona nuk do të jenë mëkate të qëllimshme në dëm të Shqipërisë e të qytetarëve shqiptarë.

Askush në këtë sallë nuk ka de jure imunitet kushtetues dhe askush ndër ne, përfaqësuesit e kësaj shumice të re, nuk do të lejohet të marrë de facto kurrfarë imuniteti të posaçëm në marrëdhëniet me ligjin dhe me shtetin.

Por, nga ana tjetër, kjo shumicë nuk do të njohë asnjë formë imuniteti të askujt që të drejtën për të kërkuar apo dhënë drejtësi, qoftë prokuror apo gjykatës, e kthen në një mjet për të përfituar lekë dhe pasuri të patundshme duke bërë padrejtësi.

Ministrat tanë s’do të kenë as mandatin e deputetit, për të qenë tërësisht në dispozicion të detyrës së lartë, por edhe për të mos pasur asnjë alibi dhe mburojë tjetër veç rezultateve të tyre në punë.

Sipas një praktike të mirë të djepit të demokracisë moderne, Britanisë së Madhe, ne do të miratojmë në mbledhjen e parë të qeverisë Kodin Etik të Ministrave të Republikës së Shqipërisë. Ky kod do të sanksionojë angazhimin formal të secilit dhe të gjithë skuadrës qeveritare të Aleancës për Shqipërinë Europiane, për të qëndruar në detyrën e lartë me nderin dhe me dinjitetin që shqiptarët menduan se do të kemi në qeverisje, kur na dhanë 1 milion vota. Ata e dërrmuan me plot 1 milionë shuplaka pushtetin e forcës, sepse duan të qeverisen nga pushteti i shembullit. Ne jemi këtu për t’ua plotësuar këtë ekzigjencë themelore dhe për të qeverisur me forcën e shembullit.

Kolege dhe kolegë deputetë,

Unë e ndaj në çdo pikë e presje me Kryetarin e këtij Kuvendi fjalën që na adresoi dje dhe dua veçanërisht të rinënvizoj se, për sa na takon, armiqtë tanë nuk janë në këtë sallë. Nuk janë as në opozitë me qeverinë jashtë kësaj salle, por janë përballë të gjithëve ne pa dallim: varfëria dhe papunësia. Ne jemi këtu për t’i luftuar pa pushim këta armiq, duke e nisur çdo ditë të re me kundërvënien ndaj varfërisë së aspiratave dhe duke e ushqyer përditë qeverisjen tonë me aspirata të larta për Shqipërinë. Shqipëria e varfër e 1 milion të papunëve, pas gati çerek shekulli liri, është më së pari pjellë e varfërisë së aspiratave të atyre që e kanë udhëhequr duke e tradhtuar; Shqipëria e gjysmës së më të rinjve analfabetë funksionalë, dy dekada dhe kusur pas rënies së komunizmit, është më së pari bijë e varfërisë së aspiratave të atyre që e kanë drejtuar duke e gënjyer; Shqipëria e prapambetur e shqiptarëve pa ujë për të pirë e as vaditur, pa legalizime dhe as kanalizime, pa asnjë shërbim publik sipas nevojës, po vetëm sipas xhepit, mu në mes të Europës së shekullit XXI, është më së pari viktimë e atyre që e kanë qeverisur duke e harruar.

Ne s’do ta harrojmë asnjë ditë Shqipërinë që vuan për ujë, punë, shërbime dhe nuk do t’i tradhtojmë dhe gënjejmë asnjëherë shqiptarët.

Nëse do të ngecim diku, do të japim shpjegime. Nëse do të gabojmë diku, do të kërkojmë ndjesë, por gjithherë dhe gjithkund do të jemi me njerëzit e për njerëzit, me Shqipërinë reale të halleve të panumërta dhe për Shqipërinë europiane të shpresave të rilindura.

Jemi zotuar se do të krijojmë 300 mijë vende të reja pune. Do të gdhihemi e ngrysemi në betejën për t’ia dalë dhe jam besimplotë se do t’ia dalim, që Shqipëria e pas katër vjetëve nga sot të jetë hapësira e punësimit real dhe jo tuneli i rritjes së papunësisë.

Jemi zotuar se uji në rubinet dhe në parcelë nuk do të jetë më temë fushate elektorale në vitin 2017. Programi ynë parasheh realizimin e këtij zotimi me etapa të përcaktuara qartë. Unë dua të ndaj me ju sot bindjen time se në mbylljen e këtij mandati do të jetë mbyllur edhe odiseja e etjes për ujë të njerëzve dhe të tokave të këtij vendi.

Jemi zotuar se do legalizojmë falas shtëpitë në zonat informale brenda këtij mandati. Nuk tundemi nga ky zotim. Zbatimin e planit të detajuar për ta përmbushur në harkun e katër viteve nga Paskuqani në Sauk, nga “Kodra e Priftit” në Bathore, nga këneta e Durrësit në lagjen Marlulaj të Shkodrës, nga Lagja “5 Maji” e Elbasanit në lagjen “Afrim i Ri” të Fierit e në lagjen “Nënë Tereza” të Lezhës, unë do ta mbikëqyr drejtpërdrejtë vetë, siç ju kam premtuar atyre njerëzve, në çdo hap.

Do t’i bëjmë këto realitete migjeniane, pjella të varfërisë së aspiratave, modele të vizionit tonë të ri të zhvillimit urban të Shqipërisë për të respektuar aspiratat e atyre që i kanë ndërtuar ato shtëpi. Por një gjë të mos e ngatërrojë askush: ne do të legalizojmë falas në zonat informale shtëpi të ndërtuara për të filluar një jetë të re familjare, jo vila pa leje në vijën bregdetare. Dhe jo e jo ndërtime të paligjshme për të bërë biznes, duke i bërë shtetit ngado një karshillëk të paparë, thellësisht antieuropian dhe fyes për dinjitetin e shoqërisë. Nëse të varfërve që kërkuan Amerikën këtu në Shqipëri, duke ardhur nga humbëtirat e varfërisë e të papunësisë, për të ndërtuar një jetë të re rreth Tiranës dhe qyteteve të mëdha, ne nuk do t’u kërkojmë lekë, por vetëm përmbushjen e detyrimeve të zakonshme të çdo shtetasi për ujin, dritat, plehrat; zengjinëve të betonarmesë së hedhur kuturu pa asnjë leje e gajle për të drejtat e pronës, komunitetit, natyrës do t’u rezervojmë një faturë sa të kripur aq edhe të paharrueshme. Mjaft e kanë dëmtuar Shqipërinë, është koha ta dëmshpërblejnë publikun. Kjo qeveri do t’ua kërkojë dhe marrë dëmshpërblimin një më një.

Jemi zotuar se vota për ne do të ishte fillimi i një kapitulli të ri të taksimit të ndershëm dhe fundi i kapitullit të vjetër të taksës së sheshtë. Sot ju siguroj se kështu do të jetë. Kush fiton më shumë, do të paguajë më shumë dhe kush fiton më pak do të paguajë më pak. Mësuesi, mjeku, polici do të jenë tri figurat kyçe të rimëkëmbjes së shtetit në katër vjetët e ardhshëm dhe do të përfitojnë nga taksimi i ndershëm.

Sipërmarrësit e vegjël, gabimisht quhen biznesmenë, por në fakt janë familjarë të vetëpunësuar, që nuk do të paguajnë më për furrën e tyre të bukës, kafenenë në cep të pallatit apo dyqanin e vogël të mbijetesës, sa ç’paguajnë fabrikat e çimentos, kompanitë e naftës apo hotelet në zemër të Tiranës. Ata shpëtuan në 23 qershor nga tatimi i dyfishtë antikushtetues dhe taksa e tyre e biznesit të vogël nuk do të ekzistojë më. Ne do të bëjmë çmos në këto katër vite që ta nxjerrim biznesin e vogël nga kthetrat mbytëse të borxheve për të paguar taksa dhe të fusim sa më shumë familjarë në rrugën e vetëpunësimit.

Jemi zotuar se në fund të katër viteve do të kemi ulur taksat për 95% të shqiptarëve. Do të ecim hap pas hapi, me planin tonë konkret në përmbushjen e këtij zotimi dhe në fund të mandatit tonë shtresa e mesme, si edhe më të varfrit do të kenë më shumë para në xhep dhe do të shërbehen më mirë.

Jemi zotuar se do ta mbështesim biznesin, duke krijuar një marrëdhënie të re partneriteti me sipërmarrësit dhe do të ndalim rrënimin e tij duke shkatërruar monopolet, duke shkrirë klientelat, duke thirrur në skenë lirinë e konkurrencës. Jemi gati për një transformim të madh në shërbimin doganor dhe tatimor me konsulencën e Agjentëve të Kurorës. Organizata e famshme britanike do të na asistojë qysh në ditët e para të qeverisjes për t’u dhënë doganave e tatimeve gjatë këtij mandati fytyrën dhe mirësjelljen e Shqipërisë europiane, për të rritur të ardhurat në buxhet, jo duke tkurrur biznesin me kontrolle të dhunshme e gjoba arbitrare, por duke vendosur rregulla të qarta, të qëndrueshme dhe të respektuara nga të dyja palët; për të ecur më shpejt drejt heqjes së referencave dhe shpartallimit të mbretërisë së ryshfetit në dogana e tatime.

Doganierët e Shqipërisë nuk do të jenë më ushtria e partisë. Të reja e të rinj të shkolluar, të edukuar, të dëshiruar për t’i dhënë këtij vendi dinjitetin e ëndrrës europiane aty ku sot ndeshesh jo me kufirin ku fillon Shqipëria, por me traun ku fillon zymtia zhvatëse e mbretërisë së korrupsionit e të injorancës, janë të thirrur të konkurrojnë. Ne do të vigjilojmë që një gjeneratë e re profesionistësh ta marrë në dorë këtë punë që sot e bëjnë torturues profesionistë të biznesit dhe ustallarë të kontrabandës me mbulim politikën. S’ka pikë dyshimi se edhe agjentët tatimorë nuk do të jenë më veglat e korruptuara të një lufte qorre që rrënon dinjitetin, shkatërron nervat dhe hedh në erë planet e biznesit.

Lufta qorre e qeverisë me biznesin ka mbaruar në 23 qershor. Ka mbaruar në 23 qershor edhe pushteti i një klientele që diktoi për vite të tëra se kush qenë të paktët që duhet të ngroheshin në diell, rëndom pa i dhënë hesap askujt, e kush të shumtët, që u mbetej për hise rrebeshi i gjobave, ryshfeteve, padrejtësive.

Qeveria dhe biznesi janë dy palë, po ekonomia e Shqipërisë është një, dhe ne do t’i japim fund keqtrajtimit të sipërmarrësve, duke filluar nga dhënia fund e marrëzisë së faturave të papaguara apo të TVSH-së së parimbursuar. Efekti zinxhir i moskorrektesës së qeverisë me biznesin në këtë lëmë të detyrimeve të ndërsjella, për të përdorur terma shumë të butë, ka bllokuar tërësisht zinxhirin e ekonomisë.

Ideja se ç’është e biznesit është e botës dhe ç’është e shtetit është e qeverisë e pastaj ç’është e qeverisë është imja, nuk ka lidhje me demokracinë e çdo dite, por me reminishencat e ideologjisë së Partisë së Punës. Bashkë me pushtetin që iku ikën edhe ato reminishenca nga koka e këshillit të ministrave dhe do të hapet menjëherë një kapitull i ri i në marrëdhëniet me biznesin. Biznesi nuk do të jetë kundërshtari ynë dhe kjo qeveri nuk do të bëjë ortakëri me asnjë biznes apo klientelë të re biznesmenësh. Biznesi do të jetë partneri ynë dhe ne do të jemi të hapur e luajalë me të, e do të kërkojmë të njëjtin luajalitet prej tij.

Jemi zotuar se shërbimet nuk do të varen nga xhepi, po nga nevoja, duke filluar nga shëndetësia e arsimi pa dyshim. Cilido merret me politikë këtyre anëve dhe vazhdon të mendojë se shëndeti është mall që blihet e vazhdon të thotë: kujdesi shëndetësor merret vetëm me para, sepse shëndetësia kushton, prandaj kush s’ka para, nuk duhet të sëmuret, i ka merituar qoftë dhe për kaq të 1 milion shuplakat e 23 qershorit. Unë i qëndroj plotësisht zotimit që kemi marrë dhe ky mandat do të jetë mandati i një reforme radikale në shëndetësi.

Ne do të themelojmë Shërbimin Kombëtar Shëndetësor, që do ta blejë shërbimin nga shteti dhe do ta ofrojë atë pastaj pa sigurime shëndetësore e as para në dorë për të gjithë, pa dallim. Shëndetësia falas nuk është një sadaka që bie nga qielli, por një e mirë publike që i ofrohet çdo njeriu në nevojë për kujdes shëndetësor, falë shtetit që nuk e ngre fondin për shëndetësinë me sigurime, por në rrugë alternative. Sigurisht që shëndetësia kushton, pyetja është: kush paguan? Dhe përgjigjja është: jo ata që s’kanë, po e gjithë shoqëria për këdo që ka nevojë.

E rëndësishme është që përtej debatit mes palëve, që në këtë rast i ngjan atij debatit të famshëm të Kostandinopojës për gjininë e engjëjve, teksa muret e qytetit po binin përgjithmonë nga lufta, ne t’ia marrim spitalet pushtetit të korrupsionit, pisllëkut e matrapazllëkut dhe t’ua kthejmë njerëzve.

Debatin a bëhet a s’bëhet, unë jam i gatshëm ta vazhdojmë pas katër vjetësh mu te sheshi i Spitalit “Nënë Tereza”, mbi provat e kësaj reforme radikale, jo mbi hamendjet e atyre që thonë bëhet apo atyre që thonë s’bëhet. Dinë të thonë vetëm s’bëhet, s’bëhet ndryshe dhe të bëjnë sehir rrënimin, siç bënë 8 vjet me radhë, ndërkohë që duhet të vizitohen, se mos përveç pushtetit kanë humbur edhe zemrën.

Do të jem gati po ashtu të dal pas katër vjetësh përpara çdo mësuesi e nxënësi, me krenarinë që koha e dhunës psikologjike për t’i kthyer ata në skllevër të partisë në pushtet, koha e Kryeministrit që ju futët në oborr e në klasë për të sharë opozitën para kalamajve, koha e drejtorëve që mbyllin shkollat për t’i marrë me pahir si bagëti në mitingjet e barinjve të Qeverisë do të ketë mbetur vetëm një ëndërr e keqe që u tret në ditën e 23 qershorit.  

Ëndërr e keqe do të ketë mbetur edhe moslejimi i përfaqësuesve të opozitës në auditorët e universiteteve për të komunikuar idetë e tyre me çdokënd që ka interes t’i dëgjojë. Po atë ditë do të kemi të gjithë bashkë krenarinë që nuk do të kenë status të posaçëm vetëm unë, kryeministri, por dhe çdo mësues e mësuese e Shqipërisë. Jemi zotuar që t’i kthejmë shkollës lirinë e një hapësire të dijes, përgjegjësinë e një qendre të komunitetit, solidaritetin mes mësuesve, prindërve, qeverisë. Këtë do ta bëjmë përmes zbatimit rigoroz të programit tonë. 

Kemi gati planin e veprimit për të filluar nga projektet pilot të zgjedhjes së mësuesve në bashkëpunim me përfaqësuesit e prindërve.

Kemi gati projektin për të nisur programimin  serioz të tabelave elektronike dhe shtrirë vit pas viti në shkolla teknologjinë e re që do të zëvendësojë librat e dërrasat e zeza.

Kemi gati reformën e domosdoshme të teksteve shkollore dhe të Maturës Shtetërore për t’i dhënë kuptim konkurrencës dhe meritës përgjatë gjithë viteve, si edhe për të zmbrapsur lumin shpartallues të prurjeve pa kriter dhe as karar në dyert e universitetit. Besoj se është lajm i mirë për opozitën që në tekstet e historisë për nxënësit nuk do lejohet përfshirja e figurave heroike të kryetarit të Kuvendit ose të Kryeministrit të Shqipërisë.

Do të fillojmë reformën e madhe të edukimit përmes kulturës dhe sportit për të gjitha grupmoshat. Nëpër shkolla do të mbyllet çdo lloj diskoje e kafeneje dhe në lokalet rreth shkollave, deri në një distancë të përcaktuar, do të ndalohet rreptësisht alkooli. Por nga ana tjetër fëmijëve e të rinjve do t’u japim alternativën e edukimit sportiv e kulturor. Klasat sportive do të fillojnë të organizohen në çdo shkollë dhe atelietë e kulturës për kalamajtë e të rinjtë do të ngrihen si fillim në çdo institucion ekzistues kulturor.

Jemi zotuar të akreditojmë universitetet dhe të ndryshojmë rrënjësisht rrugën e arsimit të lartë, duke i hapur rrugë lirisë së konkurrencës dhe krijuar kushte për vlerësimin e meritës qoftë mes universiteteve pa dallim, publik ose privat, qoftë mes studentëve që duan të hyjnë në universitet ose që duan diplomë nga universiteti. Do të ndërtojmë një urë dialogu e bashkëpunimi sistematik me rektoratet e dekanatet, por nuk do të pajtohemi në asnjë mënyrë me shpërdorimet e parave, me shitblerjet e provimeve, me logjikën e kastës, kudo dhe kurdo që ajo të shfaqet, sidomos nëse shfaqet në formën e autonomisë për të bërë dëm. Financimi ynë për arsimin e lartë do të bazohet në rezultate, jo në dogmat e socializmit të vjetër apo të fanatizmit të tregut.

Jemi zotuar t’u japim të rinjve dhe një rrugë tjetër, përveç asaj të universitetit, rrugën e arsimit profesional; reforma për ndërtimin e një sistemi të arsimit profesional që të jetë tërheqës për të rinjtë dhe i dobishëm për punësimin e tyre, në qytet ose në fshat, ku do të ketë një reformë shumëplanëshe në bashkëpunim me biznesin dhe me partnerët ndërkombëtarë dhe do të përfshijë një sërë ministrish.

Jemi zotuar për ta vendosur shtetin në krah të çdo familjeje që jeton me tokën në fshat dhe për të hapur bashkë me bujqit e fermerët e këtij vendi rrugën e re të zhvillimit modern rural në Shqipëri,  duke filluar menjëherë nga puna për të përmbushur zotimin e dhënies së certifikatës së pronësisë mbi tokën të gjithëve atyre që u takon me ligj. Çfarë 7501-shi e jep për tokën e bukës prej gati çerek shekulli dhe burrat po bëhen pleq pa e marrë, ndërsa fëmijët po bëhen burra pa e besuar se do ta marrin ndonjëherë, prandaj marrin arratinë për të punuar në dhe të huaj, ne do ta japim në bazë të 7501-shit dhe pikë!

Por kujdes: asnjë keqkuptim. Zbatimi deri në fund i 7501-shit nuk do të jetë zgjatje e kalvarit pa fund të pronarëve, por fillimi i rrugës së zgjidhjes përfundimtare të çështjes së pronës. Ne do të nisim menjëherë nga puna për Planin e Përgjithshëm Kombëtar, që do të jetë udhërrëfyesi i zhvillimit tërësor, por dhe harta orientuese për rrugët e hapësirat e kompensimit real të pronarëve legjitimë. Kaosi i njëzet e kusur viteve, mbivendosjet e panumërta të pronës së pretenduar, operacionet e grabitjes së trojeve, e kanë bërë të pamundur një zgjidhje optimale për të gjithë.

Mungesa e kurajës për ta parë realitetin në sy nga frika e humbjes së votave në zgjedhjet e ardhshme, mbajtja varur e të gjithëve nga fushata në fushatë me premtime të pambajtura, nga mandati në mandat me masa gjysmake, të cilat vetëm e kanë ngatërruar edhe më shumë zinxhirin e pronës, kanë një kosto për të gjithë. Kjo kosto vetëm rritet nga mosveprimi. Prandaj të gjithë duhet të marrin koston e tyre, duke filluar nga qeveria, nga unë personalisht, që nuk mund të vazhdojmë rrugën e vjetër, tërhiq e mos e këput; dhe juve do t’ju legalizojmë, dhe juve do ju kompensojmë, edhe juve do t’jua plotësojmë, edhe ju të tjerëve do t’jua falim, e duke vazhduar më pas me të gjithë aktorët e grupet e interesit që lidhen me këtë temë gangrenoze të jetës sociale të tranzicionit.

Por ky është dhe momenti për ta thënë. Përpara çdo vendimi, mes interesit të vendit dhe interesit për t’u rizgjedhur, unë do të zgjedh gjithnjë të parin. 

Te kjo qeveri fshati do të gjejë aleatin e vet besnik. Çdo problem i shqiptarëve që punojnë në fshat do të jetë problemi ynë i përbashkët me ta.  Jemi zotuar të ulim për familjet shqiptare kostot e ushqimeve bazë që prodhon fshati dhe prandaj do ta kthejmë çdo bujk e fermer, çdo njeri që rropatet me tokën në të gjithë hapësirën rurale të Shqipërisë, në aleatin tonë besnik dhe të respektuar me përulje. Ulja e kostove të prodhimit do të jetë prioritet dhe ne do t’i kushtojmë fshatit gjatë këtij mandati energjitë që qeveritë e Shqipërisë nuk i kanë kushtuar në 20 vjet të marra së bashku.

Dikush, përpara se të vija këtu për të mbajtur këtë fjalë, që është fjala më e rëndësishme e  jetës sime politike, më sugjeroi dashamirësisht të shkruaja një fjalim për të ulur pritshmëritë: Shqipëria është në një krizë të gjithanshme, s’ka para, s’ka kredibilitet, s’ka këtë e s’ka atë, prandaj mos ua ushqe njerëzve pritshmërinë super të lartë që kanë ndaj qeverisë së re! Por unë jam shumë i kënaqur me pritshmërinë e lartë ndaj qeverisë. Kemi një skuadër të re, ambicioze, me njerëz të talentuar dhe të përkushtuar, më harmonike se asnjëherë më parë mes burrave dhe grave, produkt i leximit në respekt të votës së 23 qershorit. Nuk dua të ul pritshmërinë e askujt. Jo se nuk e di në çfarë vështirësish është Shqipëria, arka e saj, edhe pse ka më tepër se një dyshim të arsyeshëm që gjendja e vërtetë e ekonomisë është ende shumë më e rëndë nga çfarë e shohim. Prandaj do të thërrasim menjëherë në ndihmë një forcë audituese ndërkombëtare, me pavarësi e reputacion botërisht të padiskutueshëm, për të audituar imtësisht xhepat e shtetit. Prandaj do të nisim urgjent procesin për të binjakëzuar INSTAT-in me institucionin qendror të statistikave të një shteti anëtar të Bashkimit Europian, këdo që do të gjejmë të gatshëm, në mënyrë që shifrat e rritjes ekonomike, papunësisë, analfabetizmit, varfërisë dhe popullsisë, të mos i gatuajë zyra e kryeministrit, por t’i nxjerrë një INSTAT i pavarur politikisht dhe i aftë profesionalisht.

Prandaj kemi mirëpritur misionin e përbashkët të FMN-së dhe të Bankës Botërore, të kërkuar nga Guvernatori i Bankës së Shqipërisë, me mirëkuptimin tonë më të plotë dhe prandaj po presim me padurim të shohim rezultatet e të këqyrim sugjerimet e këtij misioni. Prandaj  po përgatitemi për të biseduar nga afër me FMN-në, jo domosdoshmërisht për të rinisur një program të ri me të, por për të kuptuar deri në fund se sa më e thellë nga ç’duket është kriza dhe si t’i përgjigjemi kërcënimit të shpërthimit të saj.

Prandaj në fund të fundit u kemi kërkuar shqiptarëve të bëjnë një zgjedhje të qartë, për të ecur më shpejt drejt një Rilindjeje Shqiptare, ose për t’u rrokullisur në të tatëpjetën e Rrënimit të Mëtejshëm. Dhe nëse rrënim s’do të ishte, nuk do të ishim sot këtu me pushtetin e një shumice të ngjashme me atë të vitit 1992. Por prapëseprapë unë dua që njerëzit të mos ulin pritshmërinë tani që zgjedhjet mbaruan, por që ne të jemi në lartësinë e pritshmërisë së tyre në çdo komunikim dhe në çdo hap që do të hedhim bashkë me ta drejt Shqipërisë Europiane.

Ne do të kalojmë nga integrimi europian i Shqipërisë, si lajtmotiv propagandistik, te  europianizimi i shtetit shqiptar si amanet e mision historik përmes një reforme demokratizuese, modernizuese, njehsuese me Europën si sistem bashkëjetese, vlerash dhe institucionesh. Unë e çmoj sinqerisht shprehjen publike të vullnetit të opozitës për të mbështetur pa kushte reformat që lidhen me integrimin europian. Shpresoj të mos jetë thjesht propagandë, dhe kjo do të jetë gjithsesi e drejta e saj, dhe uroj që opozita të kontribuojë aktivisht në procesin legjislativ.

Por ndryshimi i pozicionit nga kryetar i opozitës në kryeministër nuk ka ndryshuar dhe as ka për ta ndryshuar dot pikëpamjen time se procesi i integrimit europian është shumë më tepër sesa vandakët e letrave ku shtypen ligjet e këtij Kuvendi. S’ka asnjë dyshim se nga kjo sallë merr udhë çdo ndryshim strukturor dhe me patjetër ndikohet përmes ligjeve edhe ndryshimi shumëplanësh drejt Shqipërisë si e gjithë Europa.

Por udha nga kjo sallë deri në Europë nuk përshkohet me postë duke çuar letrat e ligjeve në Bruksel, por duke ndërtuar këtu demokracinë e çdo dite. Integrimi europian nuk është rrugë jashtë shtetit, sepse Europa e Bashkuar s’është destinacion jashtë vendit, por vend brenda vetes, një vend që duhet të zërë përditë e më shumë vend në sjelljen, qasjen, vendimet e veprimet tona si qeveri, parlament, shtet e shoqëri. E po ashtu edhe NATO-ja, s’është medalje, për ta mbërthyer në gjoks kur u flasim shqiptarëve për progresin që kemi bërë në gjithë këto vite, por përkatësi në botën e demokracisë së çdo dite, ku Shqipëria ka bërë shumë mungesa vitet e fundit, edhe pse s’ka munguar në asnjë angazhim ushtarak. Të jesh pjesë e kësaj bote me BE-në dhe me NATO-n do të thotë të ndash me të tjerët vlera, parime, standarde, ndër të cilat ligjshmëria është pa dyshim vijë ndarëse.

Shqipëria sot ka shumë më tepër ligje se tetë vjet më parë, me mijëra dëgjova, por s’ka më shumë ligjshmëri. Krimi ndaj individit dhe pronës ka marrë përmasa të papara më parë. Vriten e plagosen njerëz aq shpesh tanimë, sa kur hapim televizorin një vrasje na duket si film i vjetër, jo si lajm i ri. Ndërsa vjedhjet s’përbëjnë më as lajm, përveçse kur dalin armët dhe vritet ose plagoset për vdekje ndonjë kalimtar, por edhe ky episod hyn te filmi i jetës së përditshme jo te lajmi i ditës.

Armët janë bërë si celularët, janë nëpër makina, klube, shkolla, vetëm se duken më pak, pasi nuk mbahen në dorë tërë kohës për të çuar sms. Ndërsa kriminelët e rrugaçët janë shpeshuar nga të katër anët njësoj si ndërtimet pa leje. Ngado dhunohen familjarë të zakonshëm, vajza e djem të edukuar, por  dhe pleq fillikat nëpër fshatra; grabiten shtëpi e pushtohen territore, kurse policia dhe inspektoratet jo vetëm që s’kanë asnjë forcë reaguese, por përkundrazi, bashkëjetojnë qetësisht me kërdinë kriminale si të ishin parazitë brenda në trupin e krimit dhe mbushin xhepat për të mbyllur sytë.

Shqyhen ngado kodra, priten përnatë pyje, zhvaten pa pushim lumenj, po bie Kruja, po tretet Gjirokastra, po rrënohet Berati, si në një makth pa mbarim. Ky makth do të mbarojë. Ne do ta rikthejmë Policinë e Shtetit në krye të detyrës dhe do të hapim një luftë pa asnjë prehje kundër krimit ndaj individit dhe pronës.

Gjendja e territorit sot është një gjendje e jashtëzakonshme dhe ne do ta adresojmë urgjentisht si të tillë, me një paketë emergjence kombëtare, që të marrë aprovimin e këtij parlamenti. Kush cenon individë e prona, publike ose private, ka cenuar shtetin dhe do të ketë përballë, jo më një tufë laramane uniformash qesharake, por Policinë e Shtetit shqiptar, ditën dhe natën, në çdo metër katror të Shqipërisë, pa pushim, as tolerancë. Përndryshe do të ishte: lamtumirë Shqipëri europiane! Por që të mos jetë kështu, jemi këtu ne Aleanca për Shqipërinë europiane.

Të nderuar anëtarë të Kuvendit të Shqipërisë,

Ju keni marrë qysh dje një kopje të programit të qeverisë. Si asnjëherë në traditën e këtij Kuvendi, pas fjalimit të një kryeministri që kërkon votëbesimin, do të keni edhe dy ditë kohë për pyetje dhe për të përgatitur diskutimet. Unë nuk desha të lexoj as gjithë programin voluminoz që keni ndër duar, as të marr me radhë çdo çështje të tij, por vetëm të bëj një paraqitje të përmbledhur të kuptimit politik, konceptit qeverisës dhe të boshtit programatik të mandatit tonë të ri.

S’desha as të mërzis me një fjalim të gjatë publikun që na ndjek me kërshëri. Por, megjithatë, s’mund të mos rendis më tutje, shumë përmbledhtazi, një sërë pikash të rëndësishme të programit tonë:

Projektin e zhvillimit të infrastrukturës, duke nisur nga Rruga e Arbrit si prioritet, dhe me radhë, reformat e projektet transformuese të zhvillimit urban në funksion të rritjes së qëndrueshme të turizmit në bregdet apo të rimëkëmbjes së komuniteteve në zonat urbane;

Projektin e zhvillimit të qëndrueshëm energjetik dhe planet për rimarrjen e kontrollit mbi pasuritë nëntokësore. Këto plane nuk synojnë shtetëzime, por rikthim të shtetit në detyrën e mbrojtjes së interesit kombëtar dhe publik;

Projektin e inventarizimit dhe mbrojtjes së trashëgimisë kulturore, që po zhduket para syve tanë, si edhe planin e reformës së institucioneve të kulturës;

Projektin e çlirimit të Radio-Televizionit Shqiptar nga regjimi 20-vjeçar i një propagande politike që vetëm ka ardhur duke u degraduar dhe ka marrë së fundi përmasën e turpshme të një mediokriteti të pashembullt në gjithë botën në ekranin e vogël;

Projektin e reformimit rrënjësor të skemës së ndihmës ekonomike në funksion të integrimit social përmes punësimit, dhe me radhë, statusin e veçantë të disa kategorive sociale të parashikuara në program: planin e dëmshpërblimit për të përndjekurit, të rivendosjes në vend të dinjitetit të veteranit e ushtarakut, rikthimin e të drejtave ligjore të personave me aftësi të kufizuar.

Një model i ri ekonomik që të nxisë prodhimin dhe punësimin, pas shterimit të modelit të rritjes pa punësim dhe me pasoja të rënda për qëndrueshmërinë mjedisore të vendit, si edhe një epokë e re bashkëpunimi me Kosovën për të zgjeruar hapësirën e rritjes ekonomike dhe të mirëqenies së shqiptarëve në territoret e tyre, janë për ne objektiva strategjikë të zhvillimit të Shqipërisë.

Por le ta pranojmë me modesti dhe pa iu fshehur kësaj të vërtete jo fort komode:

Ne, përfaqësuesit e shtetit, që po bëhet 101 vjeç, kemi jo vetëm për të bashkëpunuar, por edhe shumë për të mësuar nga shteti pesëvjeçar i Kosovës. Policia jonë ka shumë për të mësuar, mjafton t’i shohësh si ecin e si sillen ata në rrugë; diplomacia ka jo pak për të mësuar, mjafton të takosh ambasadorët e tyre mbresëlënës në kryeqytetet e Europës; arsimi dhe shëndetësia jonë kanë për të mësuar, mjafton t’u hedhësh një sy testeve të mësuesve atje apo korridoreve të spitaleve në Prishtinë.  
Prapambetja e tyre është vepër e një armiku që i mbajti të pushtuar gjatë një jete të tërë, prapambetja jonë është mishërim i varfërisë së aspiratave që na mban të pushtuar prej një historie të tërë.

Me emocion të jashtëzakonshëm dhe me një ndjenjë përgjegjësie të rrallë, unë do t’i adresoj menjëherë në vijim parlamentit të Kosovës vizionin tonë për këtë epokë të re bashkëpunimi, që përkon me kohën kur kryeministri shqiptar në Kosovë, me largpamësi e kurajë të admiruar botërisht, ka hapur për gjithë rajonin një faqe të re të historisë së Ballkanit perëndimor duke nënshkruar marrëveshjen me Serbinë.  Është kthyer përfundimisht mbrapsht faqja e historisë së konflikteve të përgjakshme të ish-Jugosllavisë.

Të gjithë së bashku, serbë, shqiptarë, malazezë, maqedonas, boshnjakë, bashkë me grekë apo kroatë, që tanimë janë pjesë e Bashkimit Europian, jemi të sfiduar të shkruajmë mbi faqen e re një histori të re për këtë rajon luftërash të Ballkanit perëndimor; një histori paqeje që prodhon zhvillim infrastrukturor, siguri energjetike, sipërmarrje dhe tregti, të ndërsjellë me ritme të reja, multikulturalizëm dhe sigurisht, respekt dhe kujdes shembullor për pakicat.

Ne jemi të përgatitur me zemër dhe mendje që të bëhemi promotorë të kësaj historie të re, në radhë të parë duke e shndërruar Shqipërinë në një demokraci të çdo dite këtu në vendin tonë, dhe pastaj duke nxitur e marrë pjesë në çdo përpjekje për t’i dhënë paqes përmasën e zhvillimit. Më 23 qershor u mbyll edhe kapitulli i turbofolkut nacionalist në pushtet dhe u hap kapitulli i atdhedashurisë në qeverisje. Ne do të përpiqemi të ndërtojmë rreth e rrotull ura kudo ku kanë mbetur hendeqe dhe do të bëjmë një politikë të jashtme shumë aktive, duke synuar zero mosmarrëveshje me fqinjët.

Punët për t’u bërë janë shumë koha e pakët, për t’u humbur me shumë fjalë.

Doja t’u adresoja disa fjalë edhe kolegëve opozitarë.

Kemi ndërruar rolet. Puna e opozitës është fjala. Fjala e qeverisë është puna. Qëllimi ynë është i qartë: të qeverisim siç e meriton Shqipëria. T’u japim shqiptarëve pamje të prekshme të Shqipërisë evropiane, që ëndërrojnë dhe meritojnë. Për mua një nga këto pamje fillon këtu, në këtë sallë, ku për sa më takon, do të bëj çmos që t’ju tregoj me sjellje dhe me vepra se ç’do të thotë ta mirëqeverisësh këtë vend dhe të respektosh veten duke respektuar opozitën, njësoj si në Europë, njësoj si në Shqipërinë europiane.

Ne i kemi sjellë Kuvendit të Shqipërisë këtë program, të vetëdijshëm se ku duam të shkojmë, me shqiptarët dhe për shqiptarët dhe për Shqipërinë e gjeneratës tjetër, me frymën e ndërtimit të urave të bashkëpunimit me këdo që ndan me ne jo çdo ide ose bindje, por së paku vetëdijen se Shqipëria është atdheu, kurse Europa është e ardhmja jonë. Dhe njësoj si në Europë, unë nuk do ta provokoj kurrsesi opozitën duke i kërkuar të votojë programin e qeverisë, siç bënte paraardhësi im rëndom, por vetëm do ta falënderoj sinqerisht për kënaqësinë që na jep të gjithëve ne fakti se Partia Demokratike do ta lexojë me vëmendje të madhe dhe do ta diskutojë me pasion të veçantë programin tonë.

Nga opozita s’kemi pritur më shumë se sa të na ndjekë me vëmendjen e vet më të madhe dhe të na kundërvihet me pasionin e vet emblematik. Kjo do të na ndihmojë të ecim më shpejt edhe falë opozitës, që kam shumë besim se do të na mbajë gjithnjë zgjuar për të mos rënë qorrazi në humnerën e vetëpëlqimit ku ajo ra, u zhyt dhe po kërkon veten.

Duke e mbyllur këtë fjalë me përuljen më të thellë për 1 milion zgjedhësit që më bënë privilegjin e jashtëzakonshëm të një jete, duke më ngjitur në këtë foltore sot, por edhe me respektin e pakushtëzuar për të gjithë ata që nuk na votuan këtë herë, dua të nënvizoj fort se ndryshimi nuk do të vijë as brenda një nate, as brenda një viti, por puna për rilindjen e projektuar në këtë program nuk do të reshtë asnjë minutë dhe Rilindje do të jetë!

Faleminderit!

Ilir Meta – Faleminderit, zoti Kryeministër, për parashtrimin e programit  të Qeverisë!

Për sa kohë programin e Këshillit të Ministrave e keni përpara, do t’u lutesha të gjithëve që pasi ta lexoni dhe ta studioni me vëmendje, përmes procedurës së zakonshme, të paraqitni pyetjet deri nesër në orën 20:00 pranë shërbimeve të Kuvendit.

Njëkohësisht, lidhur me seancën e radhës, e cila do të fillojë me përgjigjet e pyetjeve nga Kryeministri dhe anëtarët e qeverisë, dhe do të vijojë më pas me debatin, dua t’ju kujtoj që grupet parlamentare duhet të paraqesin listën  e diskutantëve në përputhje me Rregulloren.

Edhe një herë tjetër dua të siguroj përfaqësuesit e opozitës se, ashtu sikurse u bënë të gjitha përpjekjet e deritanishme për t’u dhënë të gjithëve mundësinë  që të kenë kohën e duhur si asnjëherë tjetër për të bërë pyetje, për të studiuar programin, por njëkohësisht për t’u dhënë mundësinë të gjithëve, sipas Rregullores, për të patur kohën  maksimale sipas Rregullores, për t’u shprehur gjatë debatit që do të zhvillohet në seancën  e radhës, unë do t’i ftoja të gjithë që të vijojmë përpara në respekt të Rregullores, sepse jam i bindur se nuk i ndryshojmë dot konsideratat politike, por, absolutisht  kemi detyrë që ta dëgjojmë me vëmendje njëri-tjetrin dhe të mos e ndërpresim. Të paktën unë këtë e ndjej si një detyrim edhe për shkak të besimit që mora këtu në Kuvend dhe do të bëj më të mirën  që ne të kemi durim për ta dëgjuar njëri-tjetrin, për të shprehur mendimet dhe alternativat tona. Jam i bindur që do të bëjmë më të mirën të gjithë së bashku.

Dua të falënderoj kryetarët e grupeve parlamentare, të falënderoj edhe Kryeministrin, zotin Edi Rama, për gjithë gatishmërinë për të garantuar kohën maksimale  të mundshme për të realizuar transparencën maksimale të këtij procesi, pra të prezantimit të programit të Qeverisë, por edhe të kohës për të studiuar programin, për të paraqitur pyetjet, si dhe për të vijuar më pas me debatin e ditës së shtunë.

Pra, seanca  e radhës do të fillojë ditën e shtunë, paradite, në orën 10:00.


Faleminderit!

Natën e mirë!

(Seanca u mbyll në orën 19:20)
Kryetari i Kuvendit

Ilir Meta

